Peugeot 607

Το **Peugeot 607** ήταν ένα μεσαίο πολυτελές σεντάν αυτοκίνητο της κατηγορίας Ε, που κατασκευάστηκε από τη γαλλική αυτοκινητοβιομηχανία Peugeot, από τον Φεβρουάριο του 2000 έως τον Σεπτέμβριο του 2010, σε 169.431 αντίτυπα. Στα 10 αυτά χρόνια, ήταν το κορυφαίο και μεγαλύτερο σε διαστάσεις μοντέλο της Peugeot. Αντικατέστησε το Peugeot 605 και αντικαταστάθηκε τον Μάρτιο του 2011, μαζί με το μικρότερο Peugeot 407, από το Peugeot 508.

## Παρουσίαση

Το Peugeot 607 δημιουργήθηκε ως αποτέλεσμα μιας επένδυσης που κόστισε τότε 3,7 δις γαλλικά φράγκα ή 559,6 εκατ. ευρώ για την μελέτη και την εξέλιξη του μοντέλου. Τελικώς παρουσιάστηκε στο Σαλόνι Αυτοκινήτου της Φρανκφούρτης τον Οκτώβριο του 1999, ως ο επίσημος διάδοχος του Peugeot 605. Βασιζόταν στο ίδιο σασί με το 605 (που ήταν κοινό και με το σασί του Citroën XM), με αποτέλεσμα να έχει ακριβώς το ίδιο μεταξόνιο, αλλά διέθετε ένα ριζικά πιο σύγχρονο ντιζάιν, ενώ και το συνολικό μήκος του είχε αυξηθεί αισθητά, φτάνοντας τα 4,90 μέτρα. Επειδή μάλιστα το 607 βασιζόταν στην πλατφόρμα του 605, κατά συνέπεια δεν μοιράζεται την πλατφόρμα του ξαδέλφου του, του Citroën C6 πρώτης γενιάς, το οποίο είχε βασιστεί στο σασί του Citroën C5 πρώτης γενιάς (αλλά με μακρύτερο μεταξόνιο από το C5), αν και μεγάλο μέρος από το τεχνολογικό υπόβαθρο ήταν κοινά. Ο αεροδυναμικός συντελεστής Cd του 607 ήταν 0,29.

Ακολούθησε ένα μεταβατικό στάδιο περαιτέρω βελτιώσεων για λίγους μήνες και, αφού είχαν ήδη κατασκευαστεί λίγα αντίτυπα προ-παραγωγής (23 αντίτυπα το 1998 και 533 αντίτυπα το 1999), η μαζική παραγωγή ξεκίνησε πραγματικά το 2000, με τις πωλήσεις να ξεκινάνε από τις 15 Μαΐου 2000. Όπως και ο προκάτοχος 605, το 607 διατέθηκε επίσης αποκλειστικά ως 4-πορτο σεντάν 3 όγκων.

Ο λόγος που δεν ονομάστηκε 606, ήταν επειδή η Peugeot ήθελε να κόψει κάθε νοητή σχέση με τον προκάτοχο Peugeot 605, το οποίο είχε αντιμετωπίσει προβλήματα αναξιοπιστίας στην αρχή της καριέρας του και με το οποίο το Peugeot 607 μοιραζόταν την πλατφόρμα του, αν και με πολύ πιο σύγχρονη αισθητική. Το 605, που είχε εισαχθεί στην αγορά πολύ βιαστικά το 1989, είχε υποστεί μεγάλη εμπορική ζημιά από τη σοβαρή μηχανική αναξιοπιστία του βενζινοκινητήρα 3.0 λίτρων V6 PRV και τις δυσλειτουργίες στα ηλεκτρικά συστήματα του αυτοκινήτου, καθώς και από το αμάξωμα, που είχε εισπράξει άκρως αρνητικά σχόλια για πολύ κοινότυπη και συντηρητική αισθητική.

## Εξοπλισμός
[thumb|left|Το σαλόνι ενός Peugeot 607 2.2 HDi του 2000 - 2004, με [Σύστημα πλοήγησης αυτοκινήτου|σύστημα δορυφορικής πλοήγησης.]]

Τα επίπεδα εξοπλισμού του 607 ήταν υψηλά, καθώς ήδη από το λανσάρισμα όλες οι εκδόσεις έφεραν στάνταρ 8 αερόσακους, Σύστημα Αντιμπλοκαρίσματος Τροχών (ABS), ESP, σύστημα ελέγχου πίεσης ελαστικών (tire-pressure monitor), 2-ζωνικό αυτόματο ηλεκτρονικό κλιματισμό (climatronic), ραδιόφωνο Hi-Fi με CD-player, μπροστινά και πίσω ηλεκτρικά παράθυρα, και κεντρικό κλείδωμα. Το ταμπλό είναι επικαλυμμένο με επιφανειακά επεξεργασμένο πλαστικό, τέτοιας επεξεργασίας που να δίνει την οπτική εντύπωση του δέρματος. Ο πίνακας οργάνων του μοντέλου έφερε, μαζί με τα συνήθη όργανα, και τον κλασικό διπλό δείκτη λαδιού της Peugeot, που δείχνει τη θερμοκρασία και τη στάθμη του λιπαντικού. Όλα τα 607, επίσης, προσέφεραν έξτρα δερμάτινο σαλόνι, ραδιοτηλέφωνο, θερμαινόμενα καθίσματα, ηλιοροφή και σύστημα δορυφορικής πλοήγησης, στοιχεία εξοπλισμού που γνώρισαν εξ αρχής μεγάλη απήχηση. Μια εργονομική ιδιαιτερότητα του μοντέλου ήταν ότι το εξωτερικό άνοιγμα του πορτ-μπαγκάζ γίνεται με ένα κουμπί που είναι κρυμμένο μέσα στο «0» που είναι στο πίσω λογότυπο «607».

Σημειωτέον ότι ήδη από την εισαγωγή του αρχικού κινητήρα ντίζελ, αυτόν της έκδοσης 2.2 HDi, το Peugeot 607 έγινε τότε και το πρώτο στην ιστορία αυτοκίνητο με φίλτρο σωματιδίων σε πετρελαιοκινητήρα, και μάλιστα ως στάνταρ, όπως συνέβη μετά και με όλα τα μεταγενέστερα ντίζελ μηχανικά σύνολα του 607.

Η γεωμετρία της ανάρτησης ήταν δύο ημιάξονες MacPherson με αποσυνδεδεμένη αντιολισθητική μπάρα μπροστά και δύο διπλά ψαλίδια με αποκλίνοντες άξονες πίσω (ελεγχόμενη απόσβεση τροχού προς τροχό για τις εκδόσεις V6). Το πάντα υψηλής απόδοσης σύστημα πέδησης είχε σχεδιαστεί και παρεχόταν από την ιταλική ειδική στον τομέα εταιρεία Brembo και περιλαμβάνει αεριζόμενα δισκόφρενα μπροστά και συμπαγή δισκόφρενα πίσω.

## Εμπορική πορεία
[thumb|left|Peugeot 607 της Αστυνομίας της Γαλλίας (υπό καμουφλάζ) κοντά στον [Πύργος του Άιφελ|Πύργο του Άιφελ, σε φωτογραφία του 2006.]]

Όμως η Peugeot πάντα δυσκολευόταν να πετύχει εμπορικά εκτός Γαλλίας στην κατηγορία των πολυτελών αυτοκινήτων, απέναντι στο γερμανικό κατεστημένο, και το 607 δεν ήταν εξαίρεση. Καθώς μάλιστα ήδη από τη δεκαετία του 1990 είχε ξεκινήσει μια τεράστια πτώση της απήχησης των πολυτελών μοντέλων στην Ευρώπη από μη πολυτελείς εταιρείες, δεν κατάφερε να ανακόψει την πτώση των γαλλικών μοντέλων πολυτελείας, αν και σε επίπεδο πωλήσεων ήταν πιο επιτυχημένο από το Citroën C6 πρώτης γενιάς και το Renault Vel Satis. Αν και το 607 ξεκίνησε με ελπιδοφόρα νούμερα, καταφέρνοντας πωλήσεις 23.509 αντιτύπων το 2000 (νούμερο 10 φορές μεγαλύτερο από τα τελευταία 2.320 Peugeot 605 που πωλήθηκαν το 1999), αυτή η δυναμική κατάφερε να διαρκέσει μόνο τρία χρόνια: μεταξύ 2000 και 2002, η Peugeot πώλησε πάνω από το 50% των 607 που παρήχθησαν ποτέ στη μακρά καριέρα του.

Επιπλέον, πριν ακόμα κυκλοφορήσει, το 607 αμαυρώθηκε από ένα τεράστιο σκάνδαλο επικίνδυνης οδικής συμπεριφοράς, που αποκαλύφθηκε από τους δημοσιογράφους του γαλλικού περιοδικού αυτοκινήτου Auto Plus, μόλις 2 μήνες πριν από την έναρξη των πωλήσεων. Συγκεκριμένα, όπως ανέφεραν επίσημα οι δοκιμαστές του: «σε κάθε απότομη στροφή του τιμονιού, λόγω αιφνίδιας εμφάνισης εμποδίου ή απλώς από επιβράδυνση σε στροφή, το 607 αντιδρά αμέσως με μια πολύ έντονη μετατόπιση του πίσω μέρους του» (και μάλιστα παρά το γεγονός ότι το μοντέλο ήταν μπροστοκίνητο και όχι πισωκίνητο!) και το σκάνδαλο που ξέσπασε τότε, πυροδότησε έντονα αρνητικά σχόλια στον Τύπο και στο κοινό.

Από την πλευρά της, η Peugeot δήλωσε επίσημα ότι όλα τα οχήματα που χρησιμοποιήθηκαν για τη δοκιμή ήταν «μοντέλα προ-παραγωγής» και δεν είχαν λάβει ακόμα τις τελικές ρυθμίσεις. Η εταιρεία προέβη τότε σε κάποιες επείγουσες τεχνικές αλλαγές, κυρίως στην ανάρτηση, η οποία έγινε εμφανώς πιο σκληρή, ενώ τοποθετήθηκαν και μεγαλύτερες ζάντες, και τελικώς το πρόβλημα φάνηκε να αμβλύνεται. Ακόμα και μετά την εισαγωγή στην αγορά, ωστόσο, πολλοί δημοσιογράφοι αυτοκινήτου, όπως ο Τζέρεμι Κλάρκσον (Jeremy Clarkson) σε σχετικά σχόλια στη γνωστή βρετανική εκπομπή Top Gear, εξέφρασαν αρνητική γνώμη για το 607, καθώς έκριναν ότι η ποιότητα κύλισης και το κράτημα / οδική συμπεριφορά του δεν ήταν αντάξια των παραδοσιακά υψηλών στάνταρ της Peugeot. Ο ίδιος ο Τζέρεμι Κλάρκσον μάλιστα υποστήριξε ότι στους τομείς αυτούς το 607 ήταν το χειρότερο μοντέλο που είχε κατασκευάσει ποτέ η εταιρεία - ακόμα χειρότερο και από το πολυμορφικό Peugeot 807, το οποίο είχε ήδη βαθμολογήσει ο ίδιος ως κάκιστο.
[thumb|left|Εξαιρετικά σπάνιο Peugeot 607 [ταξί, έκδοσης 2.2 HDi SE Auto, στο Δουβλίνο, Ιρλανδία, το 2013.]]

Πάντως γνώρισε κάποια απήχηση σε ορισμένα κράτη εκτός Γαλλίας ως ταξί, ιδίως στην Πορτογαλία, όπου χρησιμοποιήθηκε ως ταξί αεροδρομίου στην πόλη Φάρο, συνήθως στις εκδόσεις 3.0 λίτρων V6 βενζίνης και 2.2 λίτρων HDi. Επίσης γνώρισε δημοτικότητα ως ταξί, όχι τόσο αεροδρομίου, στα κράτη της Μπενελούξ.

Ωστόσο, ως ιδιωτικής χρήσης αυτοκίνητο, μόνο στη Γαλλία κατάφερε σχετικά αισθητές πωλήσεις και μόνο τα έτη 2000 έως 2002, καθώς στη συνέχεια υπέστη καταστροφικό πλήγμα από την ολοένα και μεγαλύτερη απήχηση των SUV και crossover. Αντιθέτως, σε όλα τα άλλα κράτη της Ευρώπης ο αριθμός των μοντέλων που κυκλοφόρησαν ήταν ελάχιστος και μάλιστα σε κάποιες χώρες, μεταξύ των οποίων και στην Ελλάδα, εντελώς μηδαμινός. Μάλιστα το 2008 σταμάτησε να παράγεται σε δεξιοτίμονη έκδοση και να εξάγεται σε τέτοιες χώρες, όπως στο Ηνωμένο Βασίλειο, λόγω ανυπαρξίας ζήτησης (δείτε την επόμενη ενότητα).

## Μεταγενέστερες βελτιώσεις
thumb|right|Peugeot 607 2.7 HDi του 2005 - 2010 (μετά την ανανέωση).

Τον Νοέμβριο του 2004, το Peugeot 607 υπέστη μια ελαφρά ανανέωση, με έναν μικρό επανασχεδιασμό στο εμπρόσθιο άκρο και την προσθήκη ενός νέου κινητήρα ντίζελ 2.7 HDi V6, ισχύος 208&nbsp;hp (150&nbsp;kW), ο οποίος συνδυαζόταν με ένα νέο 6-τάχυτο αυτόματο κιβώτιο, το οποίο είχε καθιερωθεί πρώτα στη βενζινοκίνητη έκδοση 3.0 λίτρων V6 από τον Μάρτιο toy 2004. Ταυτόχρονα, εμφανίστηκαν και νέοι στάνταρ πλευρικοί αερόσακοι στα πίσω καθίσματα, ανεβάζοντας έτσι τον συνολικό αριθμό των στάνταρ αερόσακων του αυτοκινήτου στους 10.

Η νέα εκδοχή του 607 κυκλοφόρησε για πρώτη φορά τον Ιανουάριο του 2005, χωρίς ωστόσο να βελτιώσει τις ολοένα και πιο φθίνουσες πωλήσεις του μοντέλου. Από τα συνολικά 23.509 αντίτυπα που κατάφερε να πωλήσει το έτος 2000, έπεσε στις 9.627 πωλήσεις το 2006 και στις 4.565 πωλήσεις το 2008. Το έτος αυτό, ως αποτέλεσμα της ραγδαίας αυτής πτώσης, ελήφθη η απόφαση να αλλάξει η τοποθεσία της παραγωγής, η οποία είχε γίνει πλέον σχεδόν βιοτεχνική, από το Σοσώ στη Ρεν, όπως και έγινε στις αρχές του 2009. Το εργοστάσιο της Citroën στη Ρεν έμελλε να παράγει τα τελευταία μοντέλα του 607 το 2010, μόλις 956 αντίτυπα το έτος αυτό.

## Τεχνικά στοιχεία

## Αντικατάσταση του 607
[thumb|left|Peugeot 607 της Αστυνομίας της [Δανίας, σε φωτογραφία του 2007.]]

Η παραγωγή του Peugeot 607 σταμάτησε εντελώς «αθόρυβα» τον Ιούνιο του 2010 και συνολικά κατασκευάστηκαν 169.431 αντίτυπα σειράς 607, εκ των οποίων: 25.283 V6 βενζίνης και 18.799 V6 HDI.

Αρχικά είχε επικρατήσει η εντύπωση ότι ο αντικαταστάτης του 607 θα ονομαζόταν 608, ενώ αυτός του 407 θα ονομαζόταν 408. Ωστόσο, τον Μάρτιο του 2009 ο τότε πρόεδρος του Ομίλου PSA, Philippe Varin, ανακοίνωσε ότι τα Peugeot 407 και 607 επρόκειτο να αντικατασταθούν ταυτόχρονα από ένα ενδιάμεσων διαστάσεων μοντέλο, που κατά συνέπεια έλαβε την ονομασία Peugeot 508. Η παρουσίαση του 508 έγινε στο Σαλόνι Αυτοκινήτου της Γενεύης τον Μάρτιο του 2011.

Το 508 πρώτης γενιάς μοιραζόταν αμάξωμα και κινητήρες με το Citroën C5 δεύτερης γενιάς, με το ίδιο μάλιστα μεταξόνιο, στα 2.814 χιλιοστά, και σχεδόν το ίδιο μήκος: 4,79 μέτρα στην έκδοση Berline και 4,81 μέτρα στην έκδοση Break. Όπως ακριβώς και με όλα τα Citroën C5, πρώτης και δεύτερης γενιάς, κυμαίνεται μεταξύ μεγαλομεσαίας και πολυτελέστερης κατηγορίας. Από το 2018 βρίσκεται στη δεύτερη γενιά του.
[thumb|right|Σπάνιο [Πλευρά οδήγησης|δεξιοτίμονο Peugeot 607 SE HDi του 2005 (μετά την ανανέωση) στο Ηνωμένο Βασίλειο.]]

Εδώ πρέπει να αναφερθεί ότι το 2010 ξεκίνησε να παράγεται και να διατίθεται στην Κίνα ένα μοντέλο με την ονομασία **Peugeot 408**, το οποίο από το 2014 βρίσκεται στη δεύτερη γενιά του. Παρά το όνομά του, ωστόσο, δεν πρόκειται για διάδοχο του Peugeot 407, αλλά για μια εκδοχή σεντάν με μακρύτερο μεταξόνιο του Peugeot 308 hatchback. Μέχρι σήμερα, το Peugeot 408 κατασκευάζεται και διατίθεται στην Κίνα, στη Μαλαισία, στην Αργεντινή για τη Νότια Αμερική, και στη Ρωσία, και είναι ένα κλασικό μικρομεσαίο οικογενειακό μοντέλο της κατηγορίας C, που έχει λίγο υψηλότερη εμπορική τιμή για την κατηγορία του. Επίσης, το 2022 εισήχθη και ένα ακόμα μοντέλο με την ονομασία Peugeot 408, που είναι ένα υβριδικό crossover της μικρομεσαίας κατηγορίας C και παράγεται τόσο στη Γαλλία, όσο και στην Κίνα, με αποτέλεσμα να έχει ευρύτερη διαθεσιμότητα διεθνώς. Ειδικότερα στην Κίνα, διατίθεται ως **Peugeot 408 X** για να μην συγχέεται με το αποκλειστικά εγχώριο Peugeot 408.

## Επίσημο προεδρικό αυτοκίνητο

Από το 1999 και για ολόκληρη τη δεκαετία του 2000, το Peugeot 607 ανήκε στον κύκλο των επίσημων υπηρεσιακών αυτοκινήτων των Γάλλων Προέδρων, αρχικά του Ζακ Σιράκ και στη συνέχεια του Νικολά Σαρκοζί, οι οποίοι χρησιμοποίησαν, στο διάστημα αυτό, διάφορα αντίτυπα του 607, όπως επίσης και των Citroën C6 πρώτης γενιάς (που χρησιμοποιήθηκε από τους Ζακ Σιράκ, Νικολά Σαρκοζί, Φρανσουά Ολλάντ και Εμανουέλ Μακρόν, σε διάφορα αντίτυπα κατασκευής από το 2005 έως το 2016) και Renault Vel Satis (σε έκδοση V6 θωρακισμένη, του 2008, που χρησιμοποιήθηκε από τους Νικολά Σαρκοζί, Φρανσουά Ολλάντ και Εμανουέλ Μακρόν).
thumb|right|Το πρωτότυπο '''Peugeot 607 Paladine''', αποκλειστικά εκδοχής Landaulet.

Χαρακτηριστικό ήταν, επίσης, το πρωτότυπο **Peugeot 607 Paladine**, εκδοχής Landaulet, που κατασκευάστηκε από τον οίκο Heuliez τον Μάρτιο του 2000 σε 1 μόνο αντίτυπο και αρχικά εκτέθηκε στο μουσείο Peugeot Adventure Museum, ενώ χρησιμοποιήθηκε μία φορά το 2007 από τον Πρόεδρο της Δημοκρατίας. Με αυτό το όχημα ο Πρόεδρος της Δημοκρατίας Νικολά Σαρκοζί οδηγήθηκε στη Λεωφόρο των Ηλυσίων Πεδίων την ημέρα της ορκωμοσίας του, στις 16 Μαΐου του 2007. Οι πολλές αλλαγές που υπέστη το αυτοκίνητο, ωστόσο, και κυρίως η εγκατάσταση του μηχανισμού της αναδιπλούμενης οροφής, άλλαξε και κάποιους τομείς ζωτικής σημασίας για κάθε αυτοκίνητο. Ενδεικτικώς, το ρεζερβουάρ καυσίμου του Peugeot 607 Paladine αναγκαστικά έγινε μικρότερο και η χωρητικότητά του μειώθηκε στα μόλις 6 λίτρα. Κατά συνέπεια, η αυτονομία του ήταν εντελώς μηδαμινή, με αποτέλεσμα ο Σαρκοζί να μην το ξαναχρησιμοποιήσει έως το 2012 που έληξε η θητεία του. Μετά τη μοναδική αυτή χρήση, εκτέθηκε εκ νέου στο μουσείο Peugeot Adventure Museum.

Η στάνταρ εκδοχή αμαξώματος χρησιμοποιήθηκε, επίσης, ως επίσημο κυβερνητικό αυτοκίνητο και από τους πρωθυπουργούς της Ισπανίας Χοσέ Μαρία Αθνάρ και Χοσέ Λουίς Ροδρίγκεθ Θαπατέρο.

## Αναφορές


## Βιβλιογραφία
* «Peugeot 607 : 120 Pages with 20 Lines You Can Use As a Journal Or a Notebook», by Ernie Ruben, Independently Published, 2019, ISBN 1700507125, 9781700507129. Length 122 pages.

## Εξωτερικοί σύνδεσμοι

* Πρώτη γνωριμία με το Peugeot 607 από το περιοδικό 4Τροχοί (Απρίλιος 2000)
* Δοκιμή του Peugeot 607 2.2 από το περιοδικό 4Τροχοί (Μάρτιος 2001)
* Peugeot 607 Generations Timeline, Specs and Pictures by Autoevolution.com
* Official international 607 English website
* www.stationhaxo.fr/ Peugeot 607. By Paul Sernine, 15 Δεκεμβρίου 2023.

Κατηγορία:Μοντέλα Peugeot
Κατηγορία:Αυτοκίνητα πολυτελείας
Κατηγορία:Γαλλικά αυτοκίνητα